  Анжелика Тихонова корреспондент Удмуртиын Владимир Путинэн кичӧлтэм «Кышкыттэм но ӟечлыко автомобиль сюресъёс» йӧскалык ӵектос улсын 2020-тӥ арын сюресъёсты тупатъян валтӥсь ужъёсты йылпумъязы. Со сярысь элькун тӧролэн но кивалтэтлэн пресс-службазы ивортэ. Улосвыл кивалтэтлэн тӧроезлэн Ярослав Семёновлэн кылъёсызъя, туэ сюресчиос азьын бадӟым ужпум сылӥз. Соослы вань программаосъя оглом 400 иськемлэсь трос сюресъёсты тупатъяны, выльдыны кулэ вал. Та быдӟым ужпумъёс элькунмы азьын берло 10 арзэ ӧз сылылэ ни, дыр. Ӵошатон понна, 2016-тӥ арын 257 иськем сюресъёс лэсьтоно вал, 2017-тӥ арын – 220 иськем, 2018-тӥ арын – 288 иськем, 2019-тӥ арын – 303 иськем Ярослав Семёнов, Удмуртиысь кивалтэтлэн тӧроезСюресъёсты тупатъянъя валтӥсез программа «Кышкыттэм но ӟечлыко автомобиль сюресъёс» йӧскалык ӵектос луэ. 2020-тӥ арын сое быдэстон понна 1 миллиард 580 миллион манет висъязы. Со улсын улосвыл но муниципал кылдытэтъёс вискысь, Ижкарысь 42 сюресъёсты тупатъязы но сюрес вылын кышкытлыкез палэнтон понна ужрадъёсты быдэстӥзы. Ярослав Семёновлэн кылъёсызъя, туэ сюрес лэсьтонъя вань огкылъёсты сюрес лэсьтон вакыт кутскытозь гожтӥзы. Солы луыса сюресчиос объектъёсы оштолэзь пумын куазь тупатскем бере ик потыны быгатӥзы. Валтӥсь ужъёсты ньыль толэзь ӵоже быдэстӥзы. Туннэ нуналлы Ижкарысь Саранской урамын гинэ ужъёс кылё на, со тупатъян ужъёс дыръя ватсаса ужъёс кылдэмен герӟаськемын. Сюрес улын сизьым ошмесъёс шараяськизы. Вань ужъёс куарусён пумозь вуттэмын луозы Ярослав Семёнов, Удмуртиысь кивалтэтлэн тӧроез Туэ йӧскалык ӵектос улсын 110 иськем сюресъёсты выльдӥзы, со пӧлысь 80 иськемез – улосвыл сюресъёс Тросэз тупатъям улосвыл сюресъёс ёрос центръёсты герӟало. Соос пӧлын Алнаш – Грак, Кизнер – Грак, Можга – Вавож, Глаз – Яр – Пудем, Дэбес – Кез, Эгра – Красногорск но мукет сюресъёс. Со сяна, вань сюресъёс, кудъёсыз каръёсысь яке бадӟым улон интыосысь потто: Ижкар – Якшур-Бӧдья но Шабердӥ тракт («М7 Волга» сюресэ вутто), Эгра – Глазкар, Сьӧлта черкогуртэз котыртон сюрес. Калык понна бадӟым инты басьто школаосы, нылпи садъёсы, эмъюртъёсы, фельдшер-акушер пунктъёсы но лулчеберет центръёсы вуттӥсь сюресъёс. Кылсярысь, Шаркан ёросысь (Якшур-Бӧдья - Шаркан) – Шегъян Тыло сюрес ёрос центре вуттӥсь валтӥсь сюрес луэ. 2017-тӥ арысен со тужгес зол бырем сюресъёс пӧлын вал, отӥ автобусъёс но ветлэмысь дугдӥзы. Туэ сюресэз лэсьтӥзы.  Тегъёс: Авто Ижкар Удмуртия сюресъёс ЯрославСемёнов 100ар  